Aided Óenfir Aífe
Aided Óenfir Aífe and So.
Cía fochann araro marb Cú Chulainn a mac? Ní
hansae. Luid Cú Chulainn do forcetul gaiscid la
Scáthaig n-Úanaind ingin Airdgeme i l-Letha co
ndergéni súithi cles lea & luid Aífe ingen Airdgeme
cuici & ba torrach forácaib & asbert fria no bérad
mac. ‘Bíd ind ordnasc n-órdae so acut’, ol sé,
‘corop coimse don mac. In tan bas coimse dó, táet
dom chuindchidsea i n-Ére & nacham berad óenfer dia
chonair & nacha sloinded do óenfiur & ná fémded
comlann óenfir.’
Doluid In mac dia secht mblíadan do chuindchid
a athar. Is and bátar Ulaid i n-óendáil oc Trácht Éise
ara chiund. Co n-accatar In mac cucu íarsind fairci &
luingine chrédumai fo suidiu & rámada dí-órdai ina
láim. Carn cloch aici isin luing. Dobered cloich ina
chrandtabaill & dosléiced táthbéim forsna héonu, co
ngaibed na hairberta díb, ot é beóa, conda léiced
úad isind áer doridisi. Imfuirmed a charpatchles
eter a dí láim, conná tairthed súil. No glésed a guth
dóib, conda foilged indara fecht. Dosnúisced in
fecht n-aile.
‘Maith tra,’ ol Conchobar, ‘mairg thír i táet in
gillae ucut’, ol sé. ‘Matis fir móra na hindsi asa
táet donístis, conmeltis ar grian, In tan Is mac bec
dogní In airbert ucut. Eirged nech ara chend. Nacha
telged i tír eter.’ ‘Cía regas ar a chend?’ ‘Cía-pad cía’ ol Conchobar, ‘acht Condere mac Echach?’
‘Cía immaregad Condere?’ ol cách. ‘Ní hansae,’ ol
Conchobar, ‘cid cíall & erlabrae immabera, Is Condere
as chóir and.’ ‘Regadsa ar a chend,’ ol Condere.
Luid Condere íarom & Is and ro gab In mac tráig
in tan sin. ‘Is lóor dothéig, a macáin,’ ol Condere,
‘co fessamar cid no théig & can do chenél.’ ‘Ním
sloindim do óenfiur,’ ol In gillae, ‘& ní imgabaim
óenfer.’ ‘Ní tergae i tír,’ ol Condere, ‘corot sloindi.’
‘Regad a leith dia tuidched,’ ol In gillae.
Imsoí ass In mac. Is and asbert Condere:
‘Tinta frim, a mo maic. At morgnímach. At fola
ferdamnai. Ardán errad Ulad cucut. Ardotchobra
Conchobar. Cairptini cleitini a clár clé, conid san
erreda Ulad úargabas. Ardotchobra Conchobar
dondigis. Clúas duit, dian tóe frim. Tinta co
Conchobar, co mac níthach Nessa; co Sencha mac
coscrach Oilella; co Cethirn mac fáebarderg
Fintain, co tenid leónas ergala; co h-Aimirgin n-éices;
co Cumscraid mórmuirnech. Mo chen, ardot-Conall-Cernach-cobra tar turtheda, ceóla, gáiri láthlond
catha. Bad búadre brón la Blaí Briugaid béim
sechai, cíaso láech. Dáig ní immairic ilar
ruice. La so atberer. Atrachtsa fodén, Condere,
co tulad co mmac argair curada. Acht bágus
domsa,’ ol intí Condere, ‘tuidecht ar chend in
gillai cen ulcha cen caither, acht manip erlaithe
di Ultaib.’
‘Is maith dondigis,’ ol In gillae. ‘Rotbíaso
didiu t'acallam. Gléssiu gotha. Léicsiu úaim erchora
cen imroll a cairpthinib. Comlaus cáinsreth
saigthin ar cleitinib cíanaib cen ích n-errad n-aile.
Bágsu ar mórgnímaib gaiscid nád ragbad nech
forbais form. Fásaigseo let co hUltu In feraimsea
for galaib óenfir nó for línaib fer for ndul.
Soí ass doridisi’, ol In gillae, ‘air cía no beth nert
céit let, nída túalaing mo ergairi.’
‘Maith,’ ol Condere, ‘táet nech aile íarom
dot acallaim.’
Luid íarom Condere co h-Ultu & adfét In sin.
‘Níba fír,’ ol Conall Cernach, ‘enech Ulad do
breith céin am beósa.’ Luidseom didiu do saigid in
maic.
‘Is álaind do chluiche, a macáin,’ ol Conall.
‘Níba frit bas étchiu,’ ol In gillae.
Ro lá In gillae cloich ina thabaill. Dosléici isind
áer .i. táthbéimm, co riacht a bressim & a torann ac
techt súas co Conall. Foceird
Conall tar a chend.
Riasiu atracht, dobert In gillae scíathraig a scéith
fora láma.
‘Nech aile friss!’ ol Conall.
Dorat tra gen forsin slúag fon indus sin.
Boí Cú Chulainn immurgu oca chluichiu oc dul
dochum In gillai, & lám Emire ingine Forgaill tara
brágaid.
‘Ná téig sís!’ ol sí. ‘Mac duit fil tís. Ná fer fingail
immot óenmac, co sechnam, a maic saigthig soailti.
Ní soáig ná soairle coméirge frit mac mórgnímach
mór ... n-esiut. Artai o ríag cnis fochlóc ót biliu,
ba cotat fri Scáithchi scél. Mad Conlae céssad clár
clé, comad fortamail taidbecht. Tinta frim! Cluinte
mo chlois! Fó mo chosc! Bad Cú Chulainn cloadar!
Atgénsa cid ainm asind ón, maso Conlae óenmac
Aífe In mac fil tís,’ ol In ben.
Is and sin asbert Cú Chulainn: ‘Coisc, a ben!
Ní cosc mná admoiniur mórgnímaib asa coscur glé.
Ní gníther do banchobrae. Bam gnímbúadach.
Buidig ruisc ruirech. Dé fola form chnis crú cuirp
Conlai. Caín súgfet gaí In cleitine cain. Cid é
no beth and, a ben,’ ol sé, ‘na ngénainnse ar
inchaib Ulad.’
Is and sin luid sís fésin.
‘Is álaind, a macáin, In cluiche dogní,’ ol sé.
‘Is étach for cluichesi cétamus,’ ol In mac bec,
‘nach táet dias úaib corom sloindisea dóib.’
‘In corob éicen mac blaicci im farradsa ón?’ ol
Cú Chulainn. ‘Atbélaesiu immurgu mani sloindi.’
‘Bid fír,’ ol In gillae.
Atnaig In mac cuici. Immustúaircet. Nos mbeir
in gillae maíl fair cosin chlaidiub .i. béim co fomus.
‘Is co cend In cuitbiud!’ ol Cú Chulainn. ‘Tíagam
do imthrascrud didiu!’
‘Ní rous do chris,’ ol In mac. Ro gab In mac
for dí chloich, co tarat Coin Culainn eter In dí
choirthi fo thrí, & níro glúais In mac nechtar a dá
chos dona coirthib, co ndechadar a thraigthi isna
clochaib conici a dá n-adbrond. Atá slicht a dá chos
and béos. Is de atá Tráig Éise la h-Ultu. Lotar didiu
isin muir do imbádud, cora mbáid In mac fo dó.
Luid risin mac íarom asin uisciu, coro bréc cosin
gaí bulga, ar níro múin Scáthach do duine ríam in
gaisced sin acht do Chon Chulainn a óenur. Dacorustar
don mac tríasind uisce, co mboí a inathar
foa chossaib.
‘Is ed ón tra,’ ol sé, ‘náro múin Scáthach dom-sa! Mairg nom chréchtnaigis!’ ol In mac.
‘Is fír,’ ol Cú Chulainn. Gaibid In mac íarom eter
a dí láim, & nos ucca co tall ass & na mbeir co
tarlaic de ar bélaib Ulad.
‘Aso mo macsa dúib, a Ultu,’ ol sé.
‘Fé amai,’ ol Ulaid.
‘& Is fír,’ ol In mac. ‘Dia mbeinnsea etraib co cend
cóic mblíadan, no silsinnse firu In betha remib for
cach leith & congébthe ríge co Róim. Inid ed so file
and, inchoisc domsa na firu amrai fil isin bailiu,
corom chelebra dóib.’
Dobeir íarom a dí láim im brágaid cach fir ar
úair & celebraid dia athair & atbail fo chétóir. Ro lád
tra a gáir gubai & a fert & a liae ocus co cend trí tráth
nícon reilcthea loíg dia mbuaib la h-Ultu In diaid.